मार्ग पर हाईटेंशन लाइन के तार, हादसे की आशंका
सरसी के मुख्य मार्ग से गुजर रहे हाईटेंशन लाइन के तार इतने नीचे हैं कि बड़े वाहन उनसे टकराने से बड़ी दुर्घटना हो सकती है। रहवासियों ने बिजली कंपनी से कई बार समस्या से अवगत कराया, लेकिन जवाबदारों ने कोई कदम नहीं उठाए।
तेजाजी मंदिर से बस स्टैंड और शीतलामाता मंदिर के मुख्य मार्ग पर वाहन चालकों को खतरा बना हुआ है। मार्ग के बीच ही हाईटेंशन तार झूल रहे हैं। ग्रामीण प्रमोद खारोल, कन्हैयालाल धाकड़, राज बैरागी, इंद्रपाल बैरागी, समरथ टेलर ने कहा मुख्य मार्ग होने से यहां बड़े वाहनों की आवाजाही अधिक होती है। रतलाम जाने के लिए बसें भी इसी मुख्य मार्ग से होकर गुजरती है। बसों के ऊपर सामान रखा होता है। ऐसे में जनहानि हो सकती है। जब बिजली कंपनी द्वारा तार डाले जा रहे थे तब ग्रामीणों ने विरोध किया था। लेकिन कंपनी के जवाबदारों ने अनसुनी कर तार डाल दिए। जो अब ग्रामीणों के लिए खतरा बन गए हैं। ग्रामीणों ने हाईटेंशन लाइन गांव के बाहर डालने की मांग की। मामले में उपलई उपकेंद्र प्रभारी कैलाश कुमावत ने बताया हाईटेंशन लाइन का काम पहले फीडर सेपरेशन में हुआ था। लाइन डाले जाने के समय किसी ने कोई आपत्ति नहीं ली थी। किसी के घर के ऊपर से बिजली के तार जा रहे हैं तो कंपनी कार्यालय में आवेदन देकर निजी खर्च ने तार ऊंचे करवा सकता है।
मुख्य मार्ग के बीच में से जा रहे हाईटेंशन लाइन के तार के नीचे से गुजरता सिलेंडर से भरा वाहन।
hin_Deva hin_Deva hin_Deva hin_Deva